AFRIKAANSE OPSOMMING: Die Namdeb Diamantmaatskappy is voortdurend daarop ingestel om die maatskappy se prestasie en produktiwiteit te verbeter, veral deur in nuwe tegnologie te belê. Daar word sedert die eerste diamant in 1908 gevind is, diamante langs die Oranjerivier ontgin. Diamante is egter 'n skaars en beperkte hulpbron. Namate die hulpbron uitgeput word, word die Namdeb-span genoodsaak om gebiede te ondersoek wat voorheen nie as ekonomies ontginbaar beskou is nie. Die Sendelingsdriftgebied, wat sowat 20 km van Daberas, een van Namdeb se huidige ontginningsgebiede langs die Oranjerivier, geleë is, is so 'n gebied. Tydens die omgewingsevaluering is egter gevind dat die Sendelingsdriftgebied uiters omgewingsensitief is vir die oprigting van 'n slikdam. Dit het aanleiding gegee daartoe dat die Derrick Hi-G Dryer Fines Recovery System as 'n moontlike oplossing vir die probleem oorweeg is. Ongelukkig was die afvoermateriaal te grof vir die Hi-G Dryer-tegnologie. Die Hi-G Dryer-tegnologie is nog nie vantevore met growwe flodder getoets nie. Die Daberas-aanleg lewer flodder van -3 mm-partikels, wat baie growwer is as die 75 μmpartikels waarmee die Hi-G Dryer-stelsel gewoonlik werk. Die stelsel is by die Daberasaanleg getoets deur die stelsel met growwe ondervloei te voer. Die grootste gedeelte van die toetswerk moes onder produksietoestande gedoen word, wat dit baie moeilik gemaak het. Desondanks was die resultate gunstig. Die aanvanklike prosesuitleg het produkvog van 17% opgelewer, wat beter was as wat die verskaffer van die tegnologie verwag het. Dit was egter nie so goed soos die voginhoud wat die bestaande Daberas-stelsel gelewer het nie. Ná optimalisering van die stelsel het die voginhoud tot 13% verbeter – beter as die huidige Daberas-ontwateringstelsel. Die ontwaterde materiaal was ook maklik afvoerbaar. Die algehele doeltreffendheid van die stelsel het verbeter nadat die aanbevole aanpassings aan die ontwerp gemaak is en 'n simulasie gedoen is om die impak van sekere parameters op die stelsel as geheel te verstaan.